Dovršetak unije tržišta kapitala do 2019. - vrijeme je za brže ostvarivanje rezultata

Uvod

Na sastancima 22. i 23. ožujka 2018. Europsko vijeće provjerit će, među ostalim, kako napreduje provedba Akcijskog plana o uniji tržišta kapitala. Važan je to prioritet za Europsku uniju i dio je Plana ulaganja za Europu. Jedinstveno tržište kapitala korisno je za EU u cjelini, a osobito je važno za države članice u kojima je valuta euro.

Snažna i integrirana tržišta kapitala potiču prekograničnu podjelu rizika među privatnim ulagateljima u europodručju i izvan njega i time se promiče produktivna i inovativna upotreba privatnog kapitala, proširuju se i diversificiraju izvori i načini financiranja realnog gospodarstva te smanjuje potreba za podjelom rizika u javnom sektoru. To je iznimno važno za gospodarstva EU-a u smislu njihova kapaciteta za stabilizaciju i apsorpciju ekonomskih šokova koji utječu na određene države članice, regije i sektore, zajedno s drugim čimbenicima na kojima Komisija radi, kao što su integrirano i pravedno tržište rada, transparentan sustav oporezivanja zaštićen od zloupotrebe te smanjenje loših kredita. Zbog nedovoljne diversifikacije izvora financiranja sustav je izložen dodatnoj nestabilnosti koju u slučaju strukturnog šoka uzrokuje volatilnost nekih financijskih tokova (vidjeti sliku). Kad bi se europska ušteđevina investirala u portfelj raznovrsnih financijskih proizvoda koje nude raznovrsni subjekti iz različitih država članica, volatilnost i stanje pojedinačnih gospodarstava manje bi utjecali na ostvarenje povrata na uložena sredstva.

Slika – Financijski tokovi prema nefinancijskim društvima (u milijardama EUR, neto tokovi)

Izvor: Izračuni Europske središnje banke i službi Komisije

Napomena: Podaci se odnose na godišnje pomične prosjeke tromjesečnih neto tokova u razdoblju od prvog tromjesečja 1999. do trećeg tromjesečja 2017.

Uspješna unija tržišta kapitala, dopunjena bankarskom unijom EU-a, trebala bi i otvarati tržišta kako bi poduzetnicima iz EU-a omogućila bolji pristup financiranju, a štedišama brojnije i inovativnije prilike za ulaganja jer oni danas vrlo dobro razumiju kako se koriste njihova ulaganja i s više interesa biraju u što će ulagati. Upravo zbog toga transformacijom tržišta kapitala treba osigurati instrumente s pomoću kojih se mogu iskoristiti nove prilike koje financijske tehnologije i održivo financiranje nude te olakšati prijelaz na čišće kružno gospodarstvo u kojem se učinkovito gospodari resursima.

Kao što je Komisija u lipnju 2017. navela u svojem preispitivanju Akcijskog plana o uniji tržišta kapitala sredinom provedbenog razdoblja, moramo podignuti ljestvicu vlastitih očekivanja, uklanjati prepreke, i što je još važnije, iskoristiti te nove prilike.

Stoga Komisija iznosi i Akcijski plan o financijskim tehnologijama (FinTech) i Akcijski plan o održivom financiranju.

Na temelju zaključaka javnog savjetovanja provedenog od ožujka do lipnja 2017. i uzimajući u obzir već iznesene inicijative Komisija smatra da je na razini EU-a potrebno nekoliko ciljanih inicijativa kako bi se iskoristile prilike koje pružaju financijske usluge koje se temelje na tehnološkim inovacijama. U Akcijskom planu o financijskim tehnologijama utvrđene su jasne i konkretne mjere kojima se omogućuje rast inovativnih poslovnih modela, podupire primjena novih tehnologija, povećavaju kibersigurnost i cjelovitost financijskog sustava. Njime će se osigurati inovativnost i konkurentnost europskog financijskog sektora, bez negativnog utjecaja na financijsku stabilnost i zaštitu ulagatelja.

Akcijskim planom o održivom financiranju stvaraju se uvjeti za održiviji gospodarski rast i razvoj preusmjeravanjem tokova kapitala prema održivijim ulaganjima, kao što je prijelaz na čiste energente i prijelaz na kružno gospodarstvo. Uključivanje čimbenika održivosti u upravljanje rizicima te promicanje transparentnosti i dugoročnosti upravljanja u javnom i privatnom sektoru također su važni ciljevi tog plana kako bi se što više javnih i privatnih ulaganja usmjerilo na održivi razvoj, u skladu s preuzetim globalnim obvezama, kao što su Pariški sporazum i 17 ciljeva iz UN-ova Programa održivog razvoja.

Zbog budućeg izlaska Ujedinjene Kraljevine iz EU-a još je važnije što prije postići određeni napredak u pogledu unije tržišta kapitala jer će najveći financijski centar EU-a napustiti jedinstveno tržište. Zbog toga moramo još snažnije zagovarati razvijenija, integrirana i bolje nadzirana tržišta kapitala.

Europsko vijeće na sjednici u lipnju 2016. pozvalo je na „brz i odlučan napredak kako bi se poduzećima osigurao lakši pristup financiranju i poduprlo ulaganja u realno gospodarstvo postizanjem napretka u pogledu ciljeva unije tržišta kapitala.” Vijeće za ekonomske i financijske poslove (ECOFIN) naglasilo je u nekoliko navrata i zadnji put u lipnju 2017. važnost dovršetka unije tržišta kapitala do 2019. i tako ponovno potvrdilo svoju posvećenost uniji tržišta kapitala i osobito svim mjerama navedenima u preispitivanju sredinom programskog razdoblja, uključujući i devet prioritetnih inicijativa. Europski parlament u svojoj je rezoluciji od 19. siječnja 2016. potvrdio važnost tržišta kapitala za rješavanje financijskih potreba gospodarstava država članica i naglasio da unija tržišta kapitala mora biti više usmjerena na krajnje korisnike tržišta kapitala, tj. na poduzeća i ulagatelje.

Komisija se obvezala da će do sredine 2019. postaviti temelje za uniju tržišta kapitala. Prva postignuća su tu i najvažniji su ciljevi već ostvareni (vidjeti tablicu u Prilogu) i vrijeme je da nastavimo i do kraja mandata osiguramo završetak svih nedovršenih zakonodavnih prijedloga. Komisija je osim toga danas predložila dodatne mjere za razvoj i integraciju tržišta kapitala u EU-u i preostali će prijedlozi biti predstavljeni do svibnja 2018. tako da se propisi, uz potrebnu političku volju, mogu donijeti prije izbora za Europski parlament u 2019.

Dugoročno gledajući, učinkovito funkcioniranje unije tržišta kapitala potrebno je snažno potaknuti temeljima za tri uzajamno ovisna područja: jedinstveno tržište EU-a, jasni i proporcionalni propisi te učinkovit nadzor.

1.Iskoristiti potencijale jedinstvenog tržišta koje nude novi europski proizvodi, oznake i dozvole za prekogranično poslovanje

Novi paneuropski proizvodi, oznake i dozvole za prekogranično poslovanje jamstvo su da će ulagatelji, potrošači i poduzetnici moći u najvećoj mjeri iskoristiti prednosti jedinstvenog tržišta (širenje u Europi i tržišna utakmica na globalnoj razini). Već su uvedeni novi propisi kojima se promiču ulaganja sredstava iz europskih fondova poduzetničkog kapitala (EuVECA) u novoosnovana te mala i srednja poduzeća i sigurno i snažno tržište za jednostavnu, transparentnu i standardiziranu sekuritizaciju. Ako izdavanje instrumenata sekuritizacije na razini EU-a ponovno dostigne prosječnu razinu kao u razdoblju prije krize, moglo bi se ostvariti oko 150 milijardi EUR dodatnih sredstava za gospodarstvo. Komisija je predložila i novi paneuropski proizvod osobnih mirovina kojim se potrošačima omogućuje štednja za mirovinu, a na tržišta kapitala usmjerava više ušteđenih sredstava pa se tako dodatna financijska sredstva preusmjeravaju u produktivna ulaganja. Komisija poziva suzakonodavce da što prije završe svoj dio posla u vezi s tim prijedlogom, kako bi svi europski građani dobili pristup brojnim opcijama za mirovinsku štednju uz solidnu zaštitu potrošača.

Da bi se napredak ostvario i u drugim područjima, Komisija je danas predložila dodatne mjere za razvoj novih proizvoda i oznaka te za integraciju tržišta kapitala: